Norsk gissel på Filippinene ber om hjelp i islamist-video
I videoen, som ble publisert på nett tirsdag, ber det norske gisselet eieren av Oceanview Marina om at kravene fra gisseltagerne imøtegås for å redde livet hans. 56 år gamle Sekkingstad ble bortført fra feriestedet Oceanview Resort av elleve bevæpnede personer, på den lille øya Samal utenfor Mindanao 22. september. Sammen med canadierne John Ridsdel og Robert Hall og Halls filippinske kjæreste, Marites Flor, ser vi nordmennen sittende foran bevæpnede gisseltagere. – Jeg er ok, men jeg er i alvorlig fare, sier Robert Hall i videoen. Også han ber myndighetene om hjelp.De fire gislene sitter ved siden av hverandre på bakken med automatvåpen rettet mot seg mens de snakker. De blir tydelig bedt om å snakke av gisseltagerne, som rykker tak i de for å få dem til å snakke. Videoen avsluttes med at de maskerte gisseltagerne krever å bli hørt. Kravene rettes mot canadiske og filippinske myndigheter, men ikke til norske. – Jeg har et budskap til den canadiske og filippinske regjering. Dere må samarbeide med oss og imøtekomme alle våre krav. Det må bli slutt på alle militære operasjoner og alle militære angrep mot oss. Når dere har etterkommet våre krav, da kan vi snakke om forhandlinger og krav, sier en av gisseltagerne. En filippinsk etterretningskilde opplyste mandag at gisseltakerne hadde tatt kontakt med en utenlandsk ambassade, noe Utenriksdepartementet i Oslo ikke ønsket å kommentere. UD ønsket heller ikke å kommentere videoen eller kravene som er fremsatt. Det er UDs holdning også etter at bildet av gislene ble publisert tirsdag morgen, ifølge kommunikasjonsrådgiver Rune Bjåstad i departementet: – Vårt hovedfokus er på de bortførtes liv og helse, og arbeidet med å få de frigitt. Utenriksdepartementet vil derfor ikke kommentere slike saker løpende, sier Bjåstad til VG tirsdag formiddag.Professor i sosialantropologi, Arne Røkkum, er tilknyttet Universitet i Oslo og har gjennomført flere feltstudier på Filippinene . – Abu Sayyaf er en av de mest ekstreme islamistgruppene. De har foretatt mange brutale raids, og de rammer ofte utlendinger. Selv om de er en relativt liten gruppe med rundt 350-400 medlemmer, så har de relativt store ressurser på grunn av de mange kidnappingene de har stått for, sier Røkkum til VG. Han poengterer at sier han vet lite om hvordan gislene blir behandlet, men at de holdes under primitive forhold. – De blir jo holdt ute i jungelen, og der bor de i svært primitive forhold. Jeg vil tro at grunnen til at gruppen sender ut denne videoen er for å vise at de mener alvor, og at dette ikke er et spill. – Hva er sjansen for at de løslates? – Om løsepengene betales så vil de slippe fri, men hvis ikke er sjansen stor for at de henrettes. De har foretatt flere henrettelser tidligere, men det har også hendt at gisler har blitt frigitt av militæret eller har klart å rømme. – Abu Sayyaf har sverget troskap til IS, gjør det saken for de kidnappede enda verre? – Jeg vil ikke tro at det spiller noen rolle, for de var temmelig brutale og blodige før de fikk denne koblingen til IS. Men det jeg tror gjør saken verre, er at det skrives om media. Lekkasjene gjør at det er lettere for kidnapperne å håndtere saken, og vanskeligere for dem som skal forhandle med dem.Ifølge filippinske myndigheter tok det flere uker før kidnapperne ga lyd fra seg. En filippinsk etterretningskilde opplyste mandag at det er etablert kontakt med gisseltakerne. – Vi mottok en oppringning fra vår kontakt i Abu Sayyaf i Sulu-provinsen om at lederen deres nå forhandler om frigivelse av de fire som gruppen tok som gisler på øya Samal forrige måned, sa etterretningskilden til filippinske TV5. Samme kilde mener å vite at de fire gislene blir holdt i Patikul i Sulu-provinsen, der de voktes av rundt 200 Abu Sayyaf-krigere. Familien ønsker ikke å kommentere saken, og har kommunisert dette gjennom UD: – Dette er en svært vanskelig tid for oss og vi ønsker ikke kontakt med media i den kommende perioden. Vi ber om at dette respekteres.Det er ikke kjent hvilken ambassade som nå er i kontakt med gisseltakerne, eller om det er framsatt krav om løsepenger. Ifølge den filippinske etterretningskilden ble gruppen av kidnappere trolig ledet av Muammar Askali, en lokal Abu Sayyaf-topp. Samme gruppe skal også ha stått bak bortføringen av de to tyske statsborgerne Stefan Viktor Okonek og Henrite Dielen på øya Palawan i april. De to ble løslatt i oktober, angivelig etter at det var betalt et stort pengebeløp i løsepenger.
Islamistgruppen Abu Sayyaf har lagt ut bilder og en video av de fire gislene de tok i forrige måned, blant dem nordmannen Kjartan Sekkingstad.